kunstig | © My Klaskamer - idees en gedagtes uit 'n juffrou se pen
ma se dag
Juffer	afrikaans	geskenk, kunstig, kunsvlyt, mamma, moeder, moedersdag, ouma	6 Kommentaar
Dis weer amper Moedersdag (hierdie Sondag). Hiermee dan 'n paar idees vir geskenke:
Maak oulike hartjie- of skoenlapperdosies uit karton. Rol die buitelyne op gekleurde karton of selfs "scrap book" papier af voordat julle begin knip en vou. Rond die hartjie of skoenlapper met gom en blinkertjies af.
Versier 'n basiese ligskakelaarplaatjie met swart veselpen en verf (vra vir die skool se opsigter om 'n paar oorskietblikke te leen :wink:). Verf die plaatjie wit en wag tot droog. Kies 'n paar oulike prente om as voorbeeld te dien. Vra die outjies om een te kies en na te teken met 'n potlood. As hulle tevrede is, kan hulle met die veselpen oor die lyne teken. Daarna kan hulle die prente inkleur met dun kwassies / oorstokkies en verf. Meng die kleure vooraf soos jy die verkies. Ma of Ouma kan dit in die gunstelingvertrek gebruik.
As jy weet hoe om decopagewerk te doen, kan jy selfs die bogenoemde plaatjie met velle mooi servette oortrek.
Versier 'n ou kosblikkie met verf nadat jy 'n onderlaag van byvoorbeeld wit of room geverf het. Laat die outjies eers met potlood teken en beplan en dan verder verf. Vul die blikkie sommer met vrugbare grond en kruie soos pietersielie.
Pak oulike boodskappies met klanke wat uit tydskryfopskrifte gesny is of gebruik Scrabbleblokkies (bv. Mamma is die beste. Lief vir mamma….). Neem dan foto's daarvan en vra die outjies om 'n foto te kies (gee opsies). Laat druk dit in swart en wit of kleur (met 'n wit randjie om). Gebruik dit as die voorblad vir 'n kaartjie of plak 'n breë strook magneet agter-op – vir die yskas of 'n spieël. Die foto gee 'n netjies afwerking, maar die fisiese knip- en plak-werk sal net so oulik wees.
Versier hout wasgoedpennetjies met decopagewerk, gewone mooi papier of verf en blinkertjies. Heg magneetjies agter-aan en gee dit saam met een van die metaalgeskenke. Dit kan dan gebruik word om boodskappies en belangrike nota's vas te knyp.